別圓澄禪師
作者：陳師道
朝代：宋

paragraphs: 法施老人卧不出，呼我取別行問疾。
摩盤拭筯勸一飽，少待須臾莫蒼猝。
早年著眼覷文字，萬卷初無一言契。
多生綺語未經懺，半世虛名足爲累。
此去它來尚有緣，頭童齒豁恐無年。
慇懃三請久住世，弊惡可念未可捐。
平生准擬西行計，老著人間此何意。
他生佛會見頭陀，知是當年老居士。